Broj: 711-I-1605-M-329/22-02-19

Zagreb, 28. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Antonia Kuzmanića, zamjenika gradonačelnika Grada Splita,** za davanjem mišljenja Povjerenstva, na 181. sjednici, održanoj dana 28. srpnja 2022.g., daje sljedeće

**MIŠLJENJE**

1. **Sukladno odredbi članka 17. stavka 2. ZSSI-a obveznik Antonio Kuzmanić, zamjenik gradonačelnika Grada Splita može istovremeno uz obnašanje navedene dužnosti, povremeno i privremeno, obavljati poslove u tvrtki koja se bavi nautičkim turizmom te za navedeno primati naknadu.**
2. **Sukladno odredbi članka 17. stavka 4. ZSSI-a, obveznik je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenog posla iz točke I. izreke**

 Obrazloženje

Zahtjev za mišljenjem podnio je obveznik Antonio Kuzmanić, zamjenik gradonačelnika Grada Splita. U Povjerenstvu zahtjev je zaprimljen 15. srpnja 2022.g. pod poslovnim brojem 711-U-6777-M-329/22-01-4, povodom kojeg se vodi predmet broj M-329/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a. Uvidom u registar obveznika kojeg ustrojava i vodi Povjerenstvo utvrđeno je da Antonio Kuzmanić obnaša dužnost zamjenika gradonačelnika Grada Splita od 7. lipnja 2021.g. Slijedom navedenog, povodom obnašanja navedene dužnosti Antonio Kuzmanić obvezan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da obavlja dodatan rad u privatnoj tvrtki koja se bavi nautičkim turizmom i koja nema poslovni odnos s Gradom Splitom niti gradskom upravom. Nadalje obveznik navodi da bi njegov angažman iznosio 2 sata tjedno i to pretežito subotom te postavlja upit može li nastaviti obavljati navedeni posao.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Povjerenstvo ističe kako se poslovi koje bi obveznik obavljao 2 sata tjedno smatraju povremenim i privremenim poslovima. S obzirom na dinamiku njihova obavljanja te imajući u vidu navode obveznika da poslovni subjekt za koji bi obavljao povremene i privremene poslove nije u poslovnom odnosu s Gradom Splitom u kojem obveznik obnaša dužnost zamjenika gradonačelnika, obveznik ih može obavljati za vrijeme obnašanja navedene dužnosti.

Povjerenstvo pritom ističe kako je obveznik sve prihode ili naknade stečene obavljanjem navedenog posla dužan prijaviti prilikom podnošenja imovinske kartice u rubrici „ostali prihodi“.

Slijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Antonio Kuzmanić, elektroničkim putem
2. Objava na internetskoj stranici Povjerenstva
3. Pismohrana